ROZHODNUTIE KOMISIE
z 19. októbra 2007,
ktorým sa mení a dopĺňa rozhodnutie 2005/393/ES, pokiaľ ide o zakázané zóny vo vzťahu ku katarálnej horúčke oviec (modrý jazyk)
[oznámené pod číslom K(2007) 5054]
(Text s významom pre EHP)
(2007/688/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/75/ES z 20. novembra 2000 stanovujúcu špecifické ustanovenia pre kontrolu a likvidáciu katarálnej horúčky oviec - modrého jazyka (1), a najmä na jej článok 8 ods. 3,
keďže:
(1)
V smernici 2000/75/ES sa ustanovujú pravidlá kontroly katarálnej horúčky oviec a opatrenia na boj proti tomuto ochoreniu v Spoločenstve vrátane zriadenia zón ochrany a dozoru, ako aj zákazu presunu zvierat z uvedených zón.
(2)
Rozhodnutím Komisie 2005/393/ES z 23. mája 2005 o zónach ochrany a dozoru vo vzťahu ku katarálnej horúčke oviec a podmienkach vzťahujúcich sa na presun z týchto zón alebo cez tieto zóny (2) sa stanovuje vymedzenie globálnych geografických oblastí, v ktorých majú členské štáty vytvoriť zóny ochrany a dozoru („zakázané zóny“) vo vzťahu ku katarálnej horúčke oviec.
(3)
Po oznámení prepuknutia katarálnej horúčky oviec sérotypu 1 v júli 2007 na juhu Španielska vytvorilo Španielsko zakázanú zónu v dôsledku prepuknutia tohto ochorenia.
(4)
Po predložení odôvodnenej žiadosti Španielskom je vhodné zmeniť vymedzenie zakázanej zóny E v prílohe I k rozhodnutiu 2005/393/EHS a vytvoriť novú zónu, v ktorej sa sérotypy 1 a 4 vyskytujú súčasne.
(5)
Komisia niekoľkokrát zmenila a doplnila rozhodnutie 2005/393/ES, pokiaľ ide o vymedzenie týchto zakázaných zón, po tom, čo v polovici augusta a začiatkom septembra 2006 Belgicko, Nemecko, Francúzsko a Holandsko oznámili prepuknutie katarálnej horúčky oviec.
(6)
Po predložení odôvodnenej žiadosti Francúzskom a Nemeckom je vhodné zmeniť vymedzenie zakázanej zóny vo Francúzsku a Nemecku.
(7)
Vzhľadom na rozšírenie zakázanej zóny v Nemecku v dôsledku nedávneho prepuknutia tejto choroby v Bavorsku a Šlezvicku-Holštajnsku je vhodné vymedziť zakázané zóny v Českej republike a Dánsku.
(8)
Rozhodnutie 2005/393/ES by sa preto malo zodpovedajúcim spôsobom zmeniť a doplniť.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha I k rozhodnutiu 2005/393/ES sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 19. októbra 2007